CELEX: 52015PC0041
Language: lv
Date: 2015-01-29
Title: Priekšlikums PADOMES REGULA, ar kuru Regulu (ES) 2015/104 groza attiecībā uz dažām jūrasasara (labraka) zvejas iespējām

|
			
		
		
		52015PC0041
		
			Priekšlikums PADOMES REGULA, ar kuru Regulu (ES) 2015/104 groza attiecībā uz dažām jūrasasara (labraka) zvejas iespējām /* COM/2015/041 final - 2015/0025 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Padomes Regulā (ES) 2015/104 ir
noteiktas konkrētu zivju krājumu un zivju krājumu grupu
2015. gada zvejas iespējas, kuras piemērojamas Savienības
ūdeņos un – attiecībā uz Savienības
kuģiem – konkrētos ūdeņos, kas nav Savienības
ūdeņi. Šīs zvejas iespējas parasti tiek
vairākkārt grozītas laikposmā, kad tās ir
spēkā. 
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
Neattiecas.
3.           PRIEKŠLIKUMA JURIDISKIE
ASPEKTI
Ierosināto grozījumu
mērķis ir grozīt Regulu (ES) 2015/104, kā
aprakstīts turpmāk.
Regulas (ES) 2015/104 priekšlikumā
(COM(2014) 670) Komisija bija iekļāvusi pasākumus
jūrasasara (labraka) (Dicentrarchus labrax) krājuma
aizsardzībai Atlantijas okeāna ziemeļaustrumu daļā. Starptautiskā Jūras pētniecības padome (ICES)
2014. gada jūnijā nāca klajā ar zinātnisko
ieteikumu par šo krājumu, kas kopš 2012. gada strauji samazinās.
Turklāt Zivsaimniecības zinātnes, tehnikas un ekonomikas
komiteja (ZZTEK) pauda viedokli, ka kopumā pašreizējie valstu
pieņemtie jūrasasara (labraka) aizsardzības pasākumi ir
izrādījušies neiedarbīgi. Jūrasasaris (labraks) aug
lēni un dzimumbriedumu sasniedz vēlu. Šā krājuma zvejas
izraisītā mirstība patlaban ir četras reizes lielāka
par līmeni, kas nodrošinātu maksimālo ilgtspējīgas
ieguves apjomu (MSY).
Komisijas priekšlikumā bija iekļauts
nozvejas limits, kas piemērojams personām, kuras nodarbojas ar
atpūtas zveju (individuālais limits), un pasākumu kopums, kas
attiecināms uz šīs sugas komerciālo zveju. Padome šos
pasākumus neatbalstīja, un tāpēc Padomes Regulā
(ES) 2015/104 tie nav iekļauti.
Patlaban Komisija gatavojas, pamatojoties uz
12. pantu Eiropas Parlamenta un Padomes Regulā (ES)
Nr. 1380/2013 par kopējo zivsaimniecības politiku (“KZP
pamatregula”), pieņemt pasākumus, kuru mērķis ir steidzami
samazināt jūrasasara (labraka) zvejas izraisīto mirstību
Atlantijas okeāna ziemeļaustrumu daļā. Šie pasākumi ir
vērsti uz jūrasasara (labraka) komerciālo zveju. Ņemot
vērā atpūtas zvejas nozīmi šīs sugas īpatņu
zvejas izraisītajā mirstībā, 2015. gada zvejas
iespēju regulā ir jāiekļauj nozvejas limits, kas
piemērojams personām, kuras nodarbojas ar atpūtas zveju.
2015/0025 (NLE)
Priekšlikums
PADOMES REGULA,
ar kuru Regulu (ES) 2015/104 groza
attiecībā uz dažām jūrasasara (labraka) zvejas
iespējām
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 43. panta
3. punktu,
ņemot vērā Eiropas Komisijas
priekšlikumu,
tā kā:
(1)       Padomes Regulā
(ES) 2015/104[1]
nav noteiktas jūrasasara (labraka) (Dicentrarchus labrax)
krājuma zvejas iespējas Atlantijas okeāna ziemeļaustrumu
daļā.
(2)       Starptautiskā Jūras
pētniecības padome (ICES) 2014. gada jūnijā
nāca klajā ar zinātnisko ieteikumu par jūrasasara (labraka)
krājumu Atlantijas okeāna ziemeļaustrumu daļā un
apstiprināja, ka šis krājums kopš 2012. gada strauji
samazinās.  Turklāt Zivsaimniecības zinātnes, tehnikas un
ekonomikas komiteja (ZZTEK) ir novērtējusi jūrasasara (labraka)
aizsardzībai pieņemtos valstu pasākumus un visā visumā
secinājusi, ka minētie pasākumi ir neiedarbīgi.
Jūrasasaris (labraks) aug lēni un dzimumbriedumu sasniedz vēlu.
Jūrasasara (labraka) zvejas izraisītā mirstība Atlantijas
okeāna ziemeļaustrumu daļā patlaban ir četras reizes
lielāka par līmeni, kas nodrošinātu maksimālo
ilgtspējīgas ieguves apjomu (MSY). 
(3)       Komisija, pamatojoties uz
Eiropas Parlamenta un Padomes Regulas (ES) Nr. 1380/2013[2] 12. pantu, ir pieņēmusi steidzamus pasākumus ar
mērķi samazināt zvejas izraisīto zivju mirstību, kas
rodas dažās jūrasasara (labraka) komerciālajās
zvejniecībās.
(4)       Zvejas izraisīto zivju
mirstību minētajā krājumā ievērojami veicina
arī atpūtas zveja. Tāpēc ir lietderīgi noteikt zvejas
iespējas, kas izteiktas kā dienas limits, proti, zivju skaits, kuru
drīkst paturēt personas, kas nodarbojas ar atpūtas zveju.
Atpūtas zveja var notikt dažādi, tā var būt zveja no
atpūtas kuģa vai zveja no krasta.
(5)       Tā kā šāds
dienas limits papildina steidzamos pasākumus, kurus Komisija ir
pieņēmusi attiecībā uz dažām komerciālajām
zvejniecībām, šai regulai būtu jāstājas
spēkā septiņas dienas pēc tās publicēšanas.
(6)       Tāpēc būtu
attiecīgi jāgroza Padomes Regula (ES) 2015/104,
IR PIEŅĒMUSI ŠO REGULU.
1. pants

Regulu (ES) 2015/104 groza šādi:
(1)                   
regulas 2. pantu aizstāj ar šādu:
“2. pants
Darbības
joma
1. Šo regulu piemēro šādiem
kuģiem:
a)         Savienības kuģiem;
b)         trešo valstu kuģiem
Savienības ūdeņos.
2. Piemērojot 11.a pantu, šī
regula attiecas arī uz atpūtas zveju.”; 
(2)                   
regulas 3. pantā pievieno šādu
m) punktu:
“m) “atpūtas zveja” ir nekomerciālas
zvejas darbības, kurās jūras ūdeņu dzīvos
resursus izmanto tādos nolūkos kā atpūta, tūrisms vai
sports.”;        
(3)                   
iekļauj šādu 11.a pantu:
“11.a pants

Jūrasasara
(labraka) atpūtas zveja Atlantijas okeāna ziemeļaustrumu
daļā
Atpūtas zvejā ICES IVb,
IVc, VIIa, VIId, VIIe, VIIf, VIIg, VIIh, VIIj un VIIk rajonā viena
persona drīkst paturēt ne vairāk kā trīs
jūrasasara (labraka) īpatņus dienā.”; 
(4)                   
Regulas (ES) 2015/104 I pielikumu
groza saskaņā ar šīs regulas pielikumu.
2. pants
Šī regula stājas spēkā
septītajā dienā pēc tās publicēšanas Eiropas
Savienības Oficiālajā Vēstnesī.
Šī regula uzliek saistības
kopumā un ir tieši piemērojama visās dalībvalstīs.
Briselē,
                                                                       Padomes
vārdā –
                                                                       priekšsēdētājs
[1]               PADOMES 2015. gada 19. janvāra
REGULA (ES) 2015/104, ar ko 2015. gadam nosaka konkrētu
zivju krājumu un zivju krājumu grupu zvejas iespējas, kuras
piemērojamas Savienības ūdeņos un –
attiecībā uz Savienības kuģiem – konkrētos
ūdeņos, kas nav Savienības ūdeņi, groza
Regulu (ES) Nr. 43/2014 un atceļ Regulu (ES)
Nr. 779/2014.
[2]               EIROPAS PARLAMENTA UN PADOMES 2013. gada
11. decembra REGULA (ES) Nr. 1380/2013
par kopējo
zivsaimniecības politiku un ar ko groza Padomes Regulas (EK)
Nr. 1954/2003 un (EK) Nr. 1224/2009 un atceļ Padomes Regulas
(EK) Nr. 2371/2002 un (EK) Nr. 639/2004 un Padomes
Lēmumu 2004/585/EK.
PIELIKUMS
priekšlikumam Padomes regulai,
ar kuru Regulu (ES) 2015/104
groza attiecībā uz dažām zvejas iespējām
Regulas (ES) 2015/104
I pielikumu groza šādi:
1) pirmajā tabulā (salīdzinoša
tabula ar sugu nosaukumiem latīņu valodā un
vispārpieņemtajiem nosaukumiem) pēc ieraksta par Deania
calcea iekļauj šādu ierakstu:
 “Dicentrarchus labrax || BSS || jūrasasaris (labraks)”; 
2) otrajā tabulā (salīdzinoša
tabula ar vispārpieņemtajiem sugu nosaukumiem un nosaukumiem
latīņu valodā) pēc ieraksta par smilšu raju iekļauj
šādu ierakstu:
 “Jūrasasaris (labraks) || BSS || Dicentrarchus labrax”.